মার্চ ২৫, ২০১৯ | ১২:২৩ পূর্বাহ্ণ
ঢাকা: ব্যবসায়ীদের শীর্ষ সংগঠন ফেডারেশন অব বাংলাদেশ চেম্বার অব কমার্স অ্যান্ড ইন্ড্রাস্ট্রির (এফবিসিসিআই) ২০১৯-২১ মেয়াদের দ্বিবার্ষিক নির্বাচনে শেখ ফজলে ফাহিমের নেতৃত্বে ‘সম্মিলিত ব্যবসায়ী পরিষদে’র প্যানেল ঘোষণা করা হয়েছে।
এদিকে, চেম্বার প্রতিনিধিদের পূর্ণ সমর্থন পাওয়ায় ফাহিমের সভাপতি নির্বাচিত হওয়া এখন অনেকটাই নিশ্চিত বলে জানাচ্ছেন সংশ্লিষ্টরা। এছাড়া এফবিসিসিআইয়ের এক সভায় বর্তমানে জ্যেষ্ঠ সহসভাপতির দায়িত্ব পালন করা ফাহিমকে ২০১৯-২১ মেয়াদের নির্বাচনের সভাপতি পদে পূর্ণ সমর্থন দিয়েছেন কাউন্সিল অব চেম্বারের প্রতিনিধিরাও। ফলে সংগঠনটির পরবর্তী সভাপতি হতে যাচ্ছেন তিনিই।
প্যানেল ঘোষণার সময় বিভিন্ন কর্মপরিকল্পনা তুলে ধরে সূচনা বক্তব্যে শেখ ফজলে ফাহিম বলেন, বহু বেসরকারি ব্যাংক এখনও সিঙ্গেল ডিজিটে ঋণ দেয় না। আমরা তা নিয়ে আলোচনা করছি। সরকারের মতো আমাদের ২০৪১ সালের ভিশন রয়েছে। এফবিসিসিআই ইউনিভার্সিটি নির্মাণের লক্ষ্য রয়েছে আমাদের, যার লক্ষ্য চতুর্থ শিল্প বিপ্লবের উপযোগী করে আরও দক্ষ জনশক্তি গড়ে তোলা। এছাড়াও আমরা আইসিটি কারিকুলাম নিয়ে কাজ শুরু করেছি।
অনুষ্ঠানে প্রধান অতিথির বক্তব্যে প্রধানমন্ত্রীর বেসরকারি শিল্প ও বিনিয়োগ বিষয়ক উপদেষ্টা সালমান এফ রহমান বলেন, ব্যবসা উন্নয়ন সূচকের উন্নতি ঘটাতে সরকার কাজ করছে। চলতি বছরের ৩০ এপ্রিলের মধ্যে আমরা বেশ কিছু রিফর্ম আনব। এর ফলে ‘ডুয়িং বিজনেস’ সূচকে আমরা ১১৫-এর মধ্যে চলে আসতে পারব। আবার আগামী বছর ব্যবসার কিছু আইনে সংশোধন আনা হবে। তখন আমরা এই সূচকে একশ’র নিচে নেমে আসতে পারব।
সালমান এফ রহমান বলেন, ওয়ান স্টপ সার্ভিসের মাধ্যমে ৩ থেকে ৪ ঘণ্টার মধ্যে ট্রেড লাইসেন্স দেওয়ার চেষ্টা চলছে। আগামী ৩ থেকে ৬ মাসের মধ্যে আমরা এই ওয়ান স্টপ সার্ভিস চালু করতে পারব বলে আশা করছি। এসময় সম্মিলিত ব্যবসায়ী পরিষদে প্যানেলের সাফল্য কামনা করেন তিনি।
অনুষ্ঠানে জানানো হয়, এফবিসিসিআইয়ের তালিকাভুক্ত ব্যবসায়ী প্রতিনিধিদের একটি প্ল্যাটফর্ম সম্মিলিত ব্যবসায়ী পরিষদ। প্রতিষ্ঠার পর থেকে এফবিসিসিআই ব্যবসায়ী ও দেশের স্বার্থে যে বহুমুখী ভিশন নিয়ে কাজ করে যাচ্ছে, সেসব লক্ষ্য অর্জন ও দূরদর্শী নেতৃত্ব নির্বাচনের মাধ্যমে এফবিসিসিআইকে আরও বেশি সামনে এগিয়ে নিতে সংগঠনটির পাশে থাকছে সম্মিলিত ব্যবসায়ী পরিষদ। বিগত দিনের ধারাবাহিকতায় আগামীতেও এফবিসিসিআইকে আরও কার্যকর, গতিশীল ও ব্যবসায়ীবান্ধব রাখতে এবং বাংলাদেশের ভিশন-২০৪১ অর্জনের অংশীদার হতে এবারের এফবিসিসিআই নির্বাচনকে সামনে রেখে উদ্যোগ নিয়েছে ‘সম্মিলিত ব্যবসায়ী পরিষদ’। এই পরিষদের নেতৃত্বে থাকা শেখ ফজলে ফাহিম ফেডারেশনে ২০১৫-২০১৭ সেশনে নির্বাচিত পরিচালক এবং ২০১৭-২০১৯ সেশনে সিনিয়র ভাইস প্রেসিডেন্ট হিসেবে দায়িত্ব পালন করেছেন।
Tags: এফবিসিসিআই, এফবিসিসিআই নির্বাচন, মেয়র আতিকুল ইসলাম, শেখ ফজলে ফাহিম, সালমান এফ রহমান
স্বর্ণ মেলায় বৈধ হলো ১৭৫ কোটি টাকার সোনা, রূপা ও হীরা